বাড়তি টিসিবির কার্ড না দেওয়ায় সচিবকে পেটালেন ইউপি সদস্য
ফরিদপুরের সদরপুরে টিসিবির পণ্য বিক্রির সময় বাড়তি কার্ড না পেয়ে ইউনিয়ন পরিষদের সচিবকে পিটিয়েছেন এক ইউপি সদস্য। বৃহস্পতিবার সদরপুর উপজেলার ঢেউখালী ইউনিয়নের পিয়াজখালী বাজারের কাছে এ ঘটনায় আহত ইউপি সচিবকে উপজেলা স্বাস্থ্য কমপ্লেক্সে ভর্তি করা হয়েছে। এ ঘটনার সঙ্গে জড়িত ওই ইউপি সদস্যকে পুলিশ শুক্রবার আটক করেছে।







নির্যাতনের শিকার মো. সরোয়ার হোসেন (৩৬) নারিকেলবাড়ীয়া ইউনিয়নের সচিব। তাকে লাঞ্ছিত ও মারধর করেছেন ওই ইউনিয়নের পাঁচ নম্বর ওয়ার্ডের সদস্য মো. সুমন আকন্দ (৩৮)।




এলাকাবাসী ও ঘটনার প্রত্যক্ষদর্শীরা জানান, বৃহস্পতিবার দিয়ারা নারিকেলবাড়ীয়া ইউনিয়নের টিসিবির পণ্য বিক্রির কাজে নিয়োজিত ছিলেন ইউপি সচিব সরোয়ার হোসেন ও তার সহযোগীরা। টিসিবির ৮টি কার্ড আগেই ওই মেম্বারকে দেওয়া হয়েছিল। কিন্তু টিসিবির পণ্য বিতরণের সময় সচিবের কাছে অতিরিক্ত কার্ড দাবি করেন সুমন আকন্দ। এ নিয়ে দুজনের মাঝে কথা কাটাকাটি হয়। একপর্যায়ে ইউপি সচিবকে মারধর শুরু করেন সুমন। এ ঘটনায় আহত সচিবকে এলাকাবাসী সদরপুর উপজেলা স্বাস্থ্য কমপ্লেক্সে নিয়ে ভর্তি করেন।
সরোয়ার হোসেন জানান, সুমন আকন্দকে আগে কার্ড দেওয়া হলেও তিনি বাড়তি কার্ড চান। আমি তার এ দাবি না রাখলে তিনি আমাকে মারধর ও লাঞ্ছিত করেন। এ ঘটনায় ইউপি সচিব থানায় একটি এজাহার দাখিল করেছেন।
আটক থাকায় অভিযুক্ত সুমন আকন্দের বক্তব্য পাওয়া যায়নি। তবে এ বিষয়ে তার স্ত্রী বলেন, যেহেতু বিষয়টি আইনের আওতায় চলে গেছে, সে কারণে বিষয়টি আমরা আইনিভাবেই মোকাবিলা করব।
সদরপুর থানার ভারপ্রাপ্ত কর্মকর্তা সুব্রত গোলদার বলেন, ইউপি সদস্য সুমন আকন্দকে আটক করা হয়েছে।

ফরিদপুরের সদরপুরে টিসিবির পণ্য বিক্রির সময় বাড়তি কার্ড না পেয়ে ইউনিয়ন পরিষদের সচিবকে পিটিয়েছেন এক ইউপি সদস্য। বৃহস্পতিবার সদরপুর উপজেলার ঢেউখালী ইউনিয়নের পিয়াজখালী বাজারের কাছে এ ঘটনায় আহত ইউপি সচিবকে উপজেলা স্বাস্থ্য কমপ্লেক্সে ভর্তি করা হয়েছে। এ ঘটনার সঙ্গে জড়িত ওই ইউপি সদস্যকে পুলিশ শুক্রবার আটক করেছে।